ส่องผลงาน "7ซีอีโอ"ทรงอิทธิพล ก่อนโชว์วิชั่น เวทีกรุงเทพธุรกิจ (3)
"โพสต์ทูเดย์" เปิดที่มาและผลงาน 7 ผู้นำด้านนโยบายเศรษฐกิจการเงิน การธนาคาร ภาคธุรกิจ ก่อนขึ้นเวที ชี้ภาพรวมปี 66 ในโอกาสก้าวสู่ปีที่36 กรุงเทพธุรกิจ "THAILAND ECONOMIC OUTLOOK 2023"
3 ต.ค. 2565

ในโอกาส กรุงเทพธุรกิจ จัดเสวนา ผู้นำ ด้านนโยบายเศรษฐกิจการเงิน การธนาคาร และผู้นำในด้านภาคธุรกิจ จะเป็นอย่างไร ภายใต้ชื่อ THAILAND ECONOMIC OUTLOOK 2023 ในวันที่ 4 ตุลาคม 2565 นี้ มีบุคคลสำคัญทั้งระดับผู้นำ ด้านนโยบายเศรษฐกิจการเงิน การธนาคาร และผู้นำในด้านภาคธุรกิจ มาร่วมเสวนาเพื่อชี้ชัดภาพรวมที่จะเกิดขึ้นในปีหน้า 2566 
 
อาทิ ดร.เศรษฐพุฒิ สุทธิวาทนฤพุฒิ ผู้ว่าการธนาคารแห่งประเทศไทย ดร.กอบศักดิ์ ภูตระกูล กรรมการรองผู้จัดการใหญ่ ธนาคารกรุงเทพ และประธานกรรมการ สภาธุรกิจตลาดทุนไทย (FETCO)  อรรถพล ฤกษ์พิบูลย์ ประธานเจ้าหน้าที่ บริหารและกรรมการผู้จัดการใหญ่ บริษัท ปตท. จำกัด (มหาชน) อาทิตย์ นันทวิทยา ประธานเจ้าหน้าที่บริหาร บริษัท เอสซีบี เอกซ์ จำกัด (มหาชน) ชฎาทิพ จูตระกูล ประธานเจ้าหน้าที่บริหารกลุ่มบริษัท สยามพิวรรธน์ จำกัด  จรีพร  จารุกรสกุล ประธานกรรมการ และประธานเจ้าหน้าที่บริหาร กลุ่มบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA Group และ
วัลยา จิราธิวัฒน์ ประธานเจ้าหน้าที่บริหาร บริษัท เซ็นทรัลพัฒนา จำกัด (มหาชน)
 
 "โพสต์ทูเดย์" ขอนำเสนอที่มาของบุคคลเหล่านี้ว่าเพราะเหตุใดเราจึงควรมารับฟัง ข้อมูลสำคัญ เพื่อนำไปใช้ประกอบการตัดสินใจในทางธุรกิจในอนาคต
"อรรถพล ฤกษ์พิบูลย์" ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน)  CEO คนที่ 10 ของ ปตท. กลุ่มธุรกิจพลังงานที่ใหญ่สุดของประเทศไทย และติดอันอับ Top 10 ของโลก ด้วยมูลค่าหลักทรัพย์รวมกว่า 1 ล้านล้านบาท ด้วยการประกอบธุรกิจด้านพลังงานอย่างครบวงจร ทั้งพลังงานปิโตรเลียม รวมทั้งพลังงานสะอาดและพลังงานทางเลือกอื่นๆ รวมทั้งธุรกิจยุคใหม่อีกหลายสาขาโดยดำเนินธุรกิจควบคู่กับการพัฒนาคุณภาพ ชีวิต สังคม วัฒนธรรม และสิ่งแวดล้อม
 
"อรรถพล" สำเร็จการปริญญาตรี วิศวกรรมศาสตร์บัณฑิต สาขาวิชาวิศวกรรมโยธา จุฬาลงกรณ์มหาวิทยาลัย ปริญญาโท เศรษฐศาสตร์มหาบัณฑิต สถาบันบัณฑิตพัฒนบริหารศาสตร์ Diploma of Petroleum Management, College of Petroleum Studies, Oxford University, UK  (ได้รับทุนการศึกษาจาก British Council)
 
อรรถพล ถือเป็นผู้นำองค์กรธุรกิจที่มีความโดดเด่น จนได้รับการยกย่องจาก สื่อมวลชนให้เป็น 1 ใน 15 คนไทยที่ทรงอิทธิพลที่สุดปี 2022  และเป็น 1 ใน Best CEO in Energy Transformation ในการนำองค์กรฝ่าวิกฤติโควิค-19 สู่การเปลี่ยน
 
ในการเข้ามาบริหาร ปตท.เขามีบทบาทสำคัญทำให้ธุรกิจน้ำมัน ปตท.เติบโตก้าวหน้าแบรนด์ที่ได้รับการยอมรับจากผู้บริโภคทุกเพศทุกวัย ขยายธุรกิจใหม่และส่งเสริมให้สถานีบริการน้ำมัน ปตท. และสานต่อนโยบายการแยกธุรกิจน้ำมันออกมาจาก ปตท.มาเป็นบริษัท ปตท.น้ำมันและการค้าปลีก จำกัด (มหาชน) หรือโออาร์ เพื่อนำเข้าจดทะเบียนในตลาดหลักทรัพย์ฯได้
 ด้านสังคม ได้ผลักดันให้กลุ่ม ปตท.เข้ามาช่วยแก้ปัญหาโควิด-19 ตั้งแต่เริ่มวิกฤติต้นปี 2563 ช่วงนั้นประเทศไทยขาดแคลนอุปกรณ์ อาทิ แอลกอฮอล์ หน้ากากอนามัย และในช่วงปลายปี 2563 ที่สถานการณ์โควิด-19 ในประเทศเริ่มดีขึ้น โดยร่วมกับบริษัทในกลุ่ม ปตท.ทำโครงการ Restart Thailand โดยเปิดรับกลุ่มแรงงาน พนักงาน และนักศึกษาระดับ ปวช.ถึงปริญญาตรีจบใหม่ทั่วประเทศ 25,000 อัตรา
 
นอกจากนี้ การแพร่ระบาดระลอก3 กลุ่ม ปตท.ได้จัดตั้งโครงการ ลมหายใจเดียวกัน กลุ่ม ปตท.เพื่อส่งมอบเครื่องช่วยหายใจสำหรับผู้ป่วยวิกฤติ และเครื่องให้ออกซิเจนอัตราไหลสูงรวม 400 เครื่อง พร้อมทั้งมอบงบประมาณจัดซื้อออกซิเจนเหลวแก่โรงพยาบาลในพื้นที่วิกฤตและมีความจำเป็นเร่งด่วนเพื่อใช้รักษาอาการผู้ป่วยโควิด-19 ในกรุงเทพฯ ปริมณฑลและต่างจังหวัด รวม 400 แห่ง  สนับสนุนงบประมาณและอุปกรณ์ในการจัดตั้งโรงพยาบาลสนาม 7 แห่ง
 
รวมถึงจัดหาและนำเข้ายาเรมดิซีเวียร์ ยาต้านโควิด 2,000 ขวด มอบให้แก่ภาครัฐ เพื่อใช้ช่วยผู้ป่วย โควิด และนำเข้ามาบริจาคเพิ่มเติมให้กับสภากาชาดไทยอีก 10,000 ขวด รวมทั้งจัดหาและนำเข้ายาฟาวิพิราเวียร์อีก 1.2 ล้านเม็ด
 
ตั้งแต่เกิดวิกฤติโควิด-19 กลุ่ม ปตท.ภายใต้การนำของ อรรถพล  ได้เข้าช่วยเหลือสนับสนุนหน่วยงานทางการแพทย์และหน่วยงานต่างๆ ตั้งแต่เริ่มการระบาดในปี 2562 จนถึงเดือน พ.ย.2564 รวมมูลค่าสนับสนุนกว่า 1,800 ล้านบาท
 
ติดตาม "โพสต์ทูเดย์" ผ่านช่องทางต่างๆ ได้ที่
facebook : https://www.facebook.com/Posttoday
Twitter:  https://twitter.com/PostToday
Website :  http://www.posttoday.com/
Youtube: https://www.youtube.com/posttoday
Instagram: https://www.instagram.com/posttoday_online/